b'\n_START_ARTICLE_\nGalerija Kapelica\n_START_PARAGRAPH_\nGalerija Kapelica se nahaja v Ljubljani, na Kersnikovi ulici 4. Njeni za\xc4\x8detki segajo v 1990-ta. Gre za eno od glavnih platform za sodobno raziskovalno umetnost, tako v Sloveniji kot mednarodno. Za programsko usmeritev Kapelice so zna\xc4\x8dilni eksplicitnost in politi\xc4\x8dnost ter predanost kriterijem sodobne raziskovalne umetnosti. Povezujejo se s \xc5\xa1tevilnimi sorodnimi institucijami doma in v tujini, med katerimi je najbolj slovit lin\xc5\xa1ki festival Ars Electronica._NEWLINE_Predstavljala je dela slovenskih in mednarodnih avtorjev iz podro\xc4\x8dja telesne umetnosti (body art), robotike in drugih dru\xc5\xbebeno kriti\xc4\x8dnih in izzivalnih podro\xc4\x8dij. Trenutno se posve\xc4\x8dajo predvsem spoju umetnosti in znanstvenih biotehnologij. S Kapelico so sodelovali \xc5\xa1tevilni mednarodno prepoznavni umetni\xc5\xa1ki akterji, med njimi Stelarc, Ron Athey, Oleg Kulik, Tomislav Gotovac, Marko Peljhan, Sa\xc5\xa1o Sedla\xc4\x8dek, Marta de Menezes in Guy Ben-Ary._NEWLINE_Poleg razstavljanja se posebej posve\xc4\x8dajo tudi produkciji obse\xc5\xbenih, kompleksnih oz. dolgotrajnih umetni\xc5\xa1kih projektov. Pogosto sodelujejo z Majo Smrekar, Sa\xc5\xa1o Spa\xc4\x8dal, Polono Tratnik, \xc5\xa0pelo Petri\xc4\x8d in Mojco Zalo\xc5\xbenik. _NEWLINE_Njen pobudnik in umetni\xc5\xa1ki vodja je Jurij Krpan. Producentka in vi\xc5\xa1ja kuratorica je Sandra Sajovic.\n_START_SECTION_\nZgodovina\n_START_PARAGRAPH_\nGalerija je bila vzpostavljena leta 1995 s strani \xc5\xa0tudentske organizacije Univerze v Ljubljani. Ime \xc2\xbbKapelica\xc2\xab\xc2\xa0izhaja iz dejstva, da je bila v zdaj\xc5\xa1njem razstavnem prostoru neko\xc4\x8d katoli\xc5\xa1ka kapela. Vodenje galerije je leta 1995 prevzel arhitekt in kurator Jurij Krpan, produkcijo pa umetnostna zgodovinarka in kuratorka Sandra Sajovic. Leta 2000 se je Galerija Kapelica priklju\xc4\x8dila Zavodu K6/4, ki se je leta 2013 prestrukturiral in preimenoval v Zavod Kersnikova. Poleg Kapelice Zavod Kersnikova tvorita \xc5\xa1e Kapelici programsko sorodni Biotehna, laboratorij, namenjen umetni\xc5\xa1kim raziskovanjem \xc5\xbeivih sistemov, in Rampa, laboratorij za hekanje znanosti, umetnosti in dru\xc5\xbebe. _NEWLINE_V Galeriji Kapelica so vseskozi predstavljali umetnike, ki so jih prepoznali kot take, ki so korak pred drugimi. Tak\xc5\xa1ne, ki so odpirali nova vpra\xc5\xa1anja, ne pa nujno ponujali tudi odgovorov. Na za\xc4\x8detku delovanja galerije, v devetdesetih letih, so razstavljali in predstavljali ve\xc4\x8dinoma dela iz polja body arta, robotike in drugih dru\xc5\xbebeno kriti\xc4\x8dnih podro\xc4\x8dij. V zadnjih letih se posve\xc4\x8dajo predvsem spoju umetnosti in znanstvenih biotehnologij, t. i. umetnosti \xc5\xbeivih sistemov. Predstavljajo predvsem umetnike in dela, ki tematizirajo znanost kot produkcijo vednosti, in tako sku\xc5\xa1ajo kulturalizirati polja vse od genetskega spreminjanja do evolucijske biologije.\n_START_SECTION_\nProgram\n_START_PARAGRAPH_\nProgram Kapelice je sestavljen iz razstav, performansov, zvo\xc4\x8dnih dogodkov, predavanj, pogovorov in delavnic. Naravnan je izrazito mednarodno, saj je pribli\xc5\xbeno polovica umetnikov v vsakem programskem obdobju gostujo\xc4\x8dih. Neozirajo\xc4\x8d se na tradicionalno delitev na likovna, uprizoritvena, glasbena, filmska in druga podro\xc4\x8dja, v Kapelici spodbujajo interdisciplinarnost in intermedijsko umetnost. Glavno vodilo je predstavljanje umetni\xc5\xa1kih projektov, ki svoje teme \xc4\x8drpajo iz sodobnosti. _NEWLINE_Razstave so prostorske, participativne in odzivne. Umetni\xc5\xa1ko zgodbo \xc5\xbeelijo posredovati nelinearno in (\xc4\x8dutno-senzori\xc4\x8dno) celostno, obenem pa spodbuditi aktivno udele\xc5\xbebo obiskovalca. _NEWLINE_Performansi so za Kapelico eni izmed najpomembnej\xc5\xa1ih umetni\xc5\xa1kih izrazov, saj najbolj radikalno strukturirajo prizori\xc5\xa1\xc4\x8de: galerija postane prostor, kjer se umetni\xc5\xa1ka akcija sre\xc4\x8da z akcijo obiskovalcev. Nekateri izmed najbolj odmevnih v Kapelici izvedenih performansov so Intubacija Ive Tabarja, Beli \xc4\x8dlovek, \xc4\x8drn pes Olega Kulika in 11 (In Emotion We break) dua Eclipse._NEWLINE_Zvo\xc4\x8dne dogodke v Galeriji Kapelica prirejajo tako v sklopu razstav kot tudi z dvema posebnima platformama, Bitshiftom in Sonoretumom. \xc5\xa0e posebej jih zanimajo projekti, kjer so za produkcijo zvoka instrumenti sestavljeni povsem na novo, oz. v katerih se tradicionalni instrumenti postavljajo v razmerje do sinteti\xc4\x8dnih, elektri\xc4\x8dnih in elektronskih._NEWLINE_Pogoje za bolj\xc5\xa1e poznavanje sveta sodobne umetnosti \xc5\xbeelijo vzpostaviti z organiziranjem predavanj izbranih umetnikov in strokovnjakov. Predavanja so namenjena predstavitvam pomembnih figur in teoretskim diskusijam in so prostor refleksije in razvoja umetnostne dejavnosti._NEWLINE_Leta 2016 so v Kapelici zagnali projekt Frik\xc5\xa1n bar, cikel neformalnih pogovorov in dru\xc5\xbeenj z izjemnimi posamezniki, ki delujejo znotraj znanosti, umetnosti in tehnologije oz. na njihovem preseku. Pogosto jih izvedejo kot del obrazstavnega programa._NEWLINE_Posebno pozornost namenjajo izobra\xc5\xbeevanju mlaj\xc5\xa1e publike, \xc5\xa1e posebej v obliki delavnic. Te so namenjene seznanjanju obiskovalcev z novimi topikami, tehnikami in na\xc4\x8dini umetni\xc5\xa1kega izra\xc5\xbeanja na teoretsko-prakti\xc4\x8den na\xc4\x8din. Praviloma jih izvajajo umetniki ali pa znanstveniki, ki znanja in informacije podajajo tematsko in za manj\xc5\xa1o skupino zainteresiranih ljudi, so eno- ali ve\xc4\x8ddnevne. Praviloma so zastavljene interdisciplinarno, na njih se prepletajo razna podro\xc4\x8dja, med drugim robotika, biotehnologija in ekologija.\n_START_SECTION_\nBitshift in Sonoretum\n_START_PARAGRAPH_\nBitshift je serija zvo\xc4\x8dnih dogodkov, ki traja vse leto. V sklopu cikla se predstavlja produkcijo, ki za generiranje zvoka uporablja razne elektronske medije \xe2\x80\x93 izvzemajo\xc4\x8d klubsko in modernisti\xc4\x8dno glasbo \xe2\x80\x93 in zaobjema kompozicijo, eksperiment in prostorsko instalacijo ter se klju\xc4\x8dno dogaja v \xc5\xbeivo. Namen je vzpostavitev kulture zvo\xc4\x8dne umetnosti in spodbuditi stik med avtorji in avtoricami, ki delujejo na tem podro\xc4\x8dju. Ime \xc2\xbbBitshift\xc2\xab\xc2\xa0izvira iz ra\xc4\x8dunalni\xc5\xa1kega programa za manipulacijo zvoka v realnem \xc4\x8dasu. Bitshift je ime generatorja, ki v tem programu distorzira zvok na ravni ra\xc4\x8dunalni\xc5\xa1kih bitov. V sklopu Bitshifta so se med drugim predstavili Otomo Yoshihide in Taku Unami, Marcus Kaiser in Annette Krebs._NEWLINE_Sonoretum je zvo\xc4\x8dni vrt (glasbena razli\xc4\x8dica arburetuma), postavljen v podhod med stavbi Kersnikova 4 in 6, ki ga ve\xc4\x8dina pozna kot prehod do kluba K4.\xc2\xa0 Je ambientalna postavitev osmih zvo\xc4\x8dnikov, ki so jo v Kapelici na pobudo Marka Ko\xc5\xa1nika in v sodelovanju z In\xc5\xa1titutom Egon March vzpostavili konec leta 2012. Mimoido\xc4\x8de 24 ur na dan, sedem dni v tednu, nagovarja z subtilnimi zvoki in javni prostor spreminja v zvo\xc4\x8dno estetsko okolje. Sonoretum ni namenjen le predstavitvenim namenom, temve\xc4\x8d deluje tudi kot delovni laboratorij za oblikovanje zvoka glede na kontekst hrupnega, a \xc5\xbeivahnega mestnega vrve\xc5\xbea. V Sonoretumu so zvo\xc4\x8dne ambiente ustvarili in predvajali \xc5\xa1tevilni priznani slovenski in tuji zvo\xc4\x8dni umetniki, med njimi Francisco Lopez, Aljo\xc5\xa1a Abrahamsberg, Alastair McNeill in Nina Dragi\xc4\x8devi\xc4\x8d.'